**Yanny eller Laurel** er et internettfenomen som omhandler hvilket navn som leses opp i et lydklipp; noen hører navnet «Yanny», mens andre hører «Laurel». Det fikk stor oppmerksomhet i medier verden rundt i mai 2018.

Da lydklippet ble spilt inn i 2007 var det ment å representere «Laurel». I avstemninger på internett om hvilket av de to navnene folk hører deler deltagerne seg på midten, der rundt halvparten hører «Yanny», mens den andre halvparten hører «Laurel».

Opprinnelse og popularisering
-----------------------------

Lydklippet er opprinnelig fra 2007, da nettstedet vocabulary.com hadde leid inn operasangere til å lese inn uttalen av flere hundre tusen ord. Operasangere ble valgt siden de både har klare stemmer og er vant med å fremføre verk på språk de egentlig ikke kan, og mange kan derfor det internasjonale fonetiske alfabetet godt. Operasangeren som stod bak «Laurel»-innspillingen (som senere ble til «Yanny eller Laurel»-fenomenet) har totalt lest inn 36 000 ord for vocabulary.com.

«Yanny eller Laurel»-fenomenet oppstod i mai 2018, da to venner fra Georgia i USA delte lydklippet i de sosiale mediene Instagram og Reddit, og spurte nettsamfunnene om hvilket navn de hørte. Kort tid etterpå ble saken plukket opp av YouTuberen Cloe Feldman, og interessen for fenomenet eksploderte.

Vitenskapelige forklaringer
---------------------------

Da saken nådde massemedia ble mange eksperter intervjuet for å uttale seg om hvordan forskjellige personer kunne oppleve samme lydklipp så forskjellig. Nettstedet CNET sammenlignet ti akademikeres forklaringer på «Yanny eller Laurel»-paradokset, og kom frem til at det var fire hovedforklaringer:

1. *Dårlig lydkvalitet*. Opptaket er så dårlig at lydene blir flertydige, og mange lyttere trekkes mot «Yanni».
2. *Dårlig utstyr*. Billige hodetelefoner eller høyttalere klarer ikke gjengi både bass og diskant spesielt godt til samme tid. Når de kun klarer å gjengi én av delene godt forledes lytteren.
3. *Folk hører forskjellig*. Eldre og godt voksne kan miste evnen til å høre høye frekvenser, mens barn fortsatt kan høre disse. Det kan forklare at barn kan høre «Yanni» mens eldre hører «Laurel».
4. *Hjernen hjelper til*. Hvis man egentlig ikke får med seg deler av lydklippet (på grunn av den dårlige lydkvaliteten) hjelper hjernen til med å fylle inn det den tror mangler. Dette er samme prinsippet som for optiske illusjoner.

I Norge intervjuet *Aftenposten* seniorforsker på hørsel ved Folkehelseinstituttet, Bo L. Engdahl, som uttalte at «det minner om 'tritone paradox', en effekt som gjør at noen opplever at tonehøyden går opp og andre at den går ned. Denne preferansen avhenger av lytterens erfaring, språk eller dialekt».

Referanser
----------

1. 1 2  «The true history of 'Yanny' and 'Laurel'». Wired. 16. mai 2018. Besøkt 21. mai 2018.
2. ↑  «A Linguist Explains Why 'Laurel' Sounds Like 'Yanny'». The Aalantic. 15. mai 2018. Besøkt 21. mai 2018.
3. ↑  «Yanny or Laurel? How a Sound Clip Divided America». New York Times. 15. mai 2018. Besøkt 21. mai 2018.
4. ↑  «Yanny or Laurel leaves scientists as mystified as we are». CNET. 18. mai 2018. Besøkt 21. mai 2018.
5. ↑   «Dette er den nye 'kjolen': Hører du Laurel eller Yanny?». Aftenposten. 16. mai 2018. Besøkt 21. mai 2018.